Document ID: 32013D0520

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 21ης Οκτωβρίου 2013 για την κατάργηση της εκτελεστικής απόφασης 2011/874/ΕΕ [κοινοποιηθείσα υπό τον αριθμό C(2013) 6828] (Κείμενο που παρουσιάζει ενδιαφέρον για τον ΕΟΧ) (2013/520/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 92/65/ΕΟΚ του Συμβουλίου, της 13ης Ιουλίου 1992, η οποία καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο παράρτημα Α μέρος I της οδηγίας 90/425/ΕΟΚ (1), και ιδίως το άρθρο 17 παράγραφος 2 εισαγωγική φράση και στοιχείο β) και το άρθρο 17 παράγραφος 3 στοιχείο α), Έχοντας υπόψη τον κανονισμό (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την τροποποίηση της οδηγίας 92/65/ΕΟΚ του Συμβουλίου (2), και ιδίως το άρθρο 8 παράγραφος 4, Εκτιμώντας τα ακόλουθα: (1) O κανονισμός (ΕΕ) αριθ. 576/2013 του Ευρωπαϊκού Κοινοβουλίου και του Συμβουλίου, της 12ης Ιουνίου 2013, για τις μη εμπορικού χαρακτήρα μετακινήσεις ζώων συντροφιάς, καθώς και για την κατάργηση του κανονισμού (ΕΚ) αριθ. 998/2003 (3) καθορίζει τους όρους σχετικά με τις μετακινήσεις ζώων συντροφιάς από τρίτες χώρες και το υπόδειγμα πιστοποιητικού για τις εν λόγω μετακινήσεις. Ο εν λόγω κανονισμός καταργεί και αντικαθιστά τον κανονισμό (ΕΚ) αριθ. 998/2003 με ισχύ από τις 29 Δεκεμβρίου 2014. Ο κανονισμός (ΕΕ) αριθ. 576/2013 προβλέπει ότι όταν ο αριθμός των σκύλων, γατών ή κουναβιών που μετακινούνται για μη εμπορικούς σκοπούς κατά μία μόνο διακίνηση υπερβαίνει τα πέντε, τα εν λόγω ζώα συντροφιάς πρέπει να συμμορφώνονται με τις απαιτήσεις υγείας των ζώων που προβλέπονται στην οδηγία 92/65/ΕΟΚ. (2) Η εκτελεστική απόφαση 2011/874/ΕΕ της Επιτροπής, της 15ης Δεκεμβρίου 2011, για τον καθορισμό καταλόγου τρίτων χωρών και περιοχών τους από τις οποίες επιτρέπονται οι εισαγωγές σκύλων, γατών και κουναβιών και οι μετακινήσεις μη εμπορικού χαρακτήρα περισσότερων από πέντε σκύλων, γατών και κουναβιών στην Ένωση καθώς και για τα υποδείγματα υγειονομικών πιστοποιητικών για τις εισαγωγές και τις μετακινήσεις μη εμπορικού χαρακτήρα των προαναφερόμενων ζώων στην Ένωση (4) καθορίζει τον κατάλογο των τρίτων χωρών και περιοχών τους από τις οποίες επιτρέπονται οι εισαγωγές στην Ένωση σκύλων, γατών και κουναβιών και οι μη εμπορικού χαρακτήρα μετακινήσεις στην Ένωση περισσότερων από πέντε σκύλων, γατών ή κουναβιών, σύμφωνα με την οδηγία 92/65/ΕΟΚ, καθορίζει επίσης το υγειονομικό πιστοποιητικό για τις εν λόγω εισαγωγές και μετακινήσεις μη εμπορικού χαρακτήρα, και το υγειονομικό πιστοποιητικό για τις μη εμπορικού χαρακτήρα μετακινήσεις στην Ένωση πέντε ή λιγότερων σκύλων, γατών ή κουναβιών, σύμφωνα με τον κανονισμό (ΕΚ) αριθ. 998/2003. (3) Κατόπιν της έναρξης ισχύος του κανονισμού (ΕΕ) αριθ. 576/2013, εκδόθηκαν ο εκτελεστικός κανονισμός (ΕΕ) αριθ. 577/2013 της Επιτροπής, της 28ης Ιουνίου 2013, για τα υποδείγματα εγγράφων ταυτοποίησης σχετικά με τις μη εμπορικού χαρακτήρα μετακινήσεις σκύλων, γατών και ικτίδων, την κατάρτιση καταλόγων εδαφών και τρίτων χωρών, καθώς και τη μορφή, τη διάταξη και τις γλωσσικές απαιτήσεις των δηλώσεων που πιστοποιούν τη συμμόρφωση με ορισμένους όρους οι οποίοι προβλέπονται στον κανονισμό (ΕΕ) αριθ. 576/2013 του Ευρωπαϊκού Κοινοβουλίου και του Συμβουλίου (5) και η εκτελεστική απόφαση 2013/519/EE της Επιτροπής, της 21ης Οκτωβρίου 2013, σχετικά με τον καθορισμό του καταλόγου των εδαφών και των τρίτων χωρών που έχουν εγκριθεί για εισαγωγές στην Ένωση σκύλων, γατών και ικτίδων και τα υποδείγματα υγειονομικών πιστοποιητικών για τις εισαγωγές αυτές (6). (4) Κατά την ημερομηνία έναρξης ισχύος του εκτελεστικού κανονισμού (ΕΕ) αριθ. 577/2013 και της εκτελεστικής απόφασης 2013/519/ΕΕ, οι διατάξεις της εκτελεστικής απόφασης 2011/874/ΕΕ καθίστανται άνευ αντικειμένου. (5) Ο εκτελεστικός κανονισμός (ΕΕ) αριθ. 577/2013 και η εκτελεστική απόφαση 2013/519/EE εφαρμόζονται από τις 29 Δεκεμβρίου 2014. Για λόγους σαφήνειας της νομοθεσίας της Ένωσης, η εκτελεστική απόφαση 2011/874/ΕΕ θα πρέπει να καταργηθεί με ισχύ από την ίδια ημερομηνία. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η εκτελεστική απόφαση 2011/874/ΕΕ καταργείται. Άρθρο 2 Η παρούσα απόφαση εφαρμόζεται από τις 29 Δεκεμβρίου 2014. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 21 Οκτωβρίου 2013.

Classification Labels:
986
703
36
2394

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2488
2442
3489
614
3156
2711

EuroVoc IDs (Expanded): 2488
2442
3489
614
3156
2711

Dataset Source: meu

Split: test